Madonas novada pašvaldības saistošie noteikumi Nr. \_\_\_\_\_

Madonā, 2025. gada \_\_\_. \_\_\_\_\_\_ domes lēmums Nr. \_\_\_ (prot. Nr. \_\_\_, \_\_\_. p.)

**Par līdzfinansējumu Madonas novada pašvaldības izglītības iestādēs, kas īsteno profesionālās ievirzes izglītības programmas**

Izdoti saskaņā ar

Izglītības likuma 12. panta otro prim daļu

**I. Vispārīgie jautājumi**

1. Saistošie noteikumi (turpmāk – noteikumi) nosaka līdzfinansējuma par profesionālās ievirzes izglītības ieguvi (turpmāk – līdzfinansējums) Madonas novada pašvaldības (turpmāk – Pašvaldība) profesionālās ievirzes izglītības iestādēs (turpmāk tekstā – izglītības iestāde) noteikšanas, atvieglojumu piemērošanas un samaksas kārtību.
2. Līdzfinansējums veido daļu no izglītības iestādes budžeta. Budžetu izmanto izglītības iestādes attīstībai, mācību līdzekļu, materiālu un inventāra, tai skaitā formas un skatuves tērpu, iegādei un uzturēšanai, aprīkojuma iegādei, pedagogu darba samaksai, kā arī izglītojamo un pedagogu dalības maksu segšanai pasākumos, kuri tiešā veidā saistīti ar izglītības procesa īstenošanu, koncertu, konkursu, sacensību, meistarklašu un nometņu organizēšanai un dalībai starptautiskās un valsts līmeņa sacensībās, konkursos, koncertos u.c. pasākumos.
3. Par līdzfinansējuma samaksas kārtību un profesionālās ievirzes izglītības programmu īstenošanu izglītojamā likumiskie pārstāvji (turpmāk – vecāki) vai pilngadīgs izglītojamais un izglītības iestāde slēdz savstarpēju līgumu.
4. Izglītības iestāde nodrošina, ka vecāki vai pilngadīgs izglītojamais iepazīstas ar šiem noteikumiem, to apliecinot ar parakstu, pirms profesionālās ievirzes izglītības programmas apguves uzsākšanas.
5. Izglītības iestādei ir tiesības pārbaudīt tai pieejamajos datu reģistros vecāku un izglītojamo personas datus, kas nepieciešami šo noteikumu izpildei.

**II. Līdzfinansējuma noteikšanas kārtība**

1. Līdzfinansējuma apmēru par profesionālās ievirzes izglītības programmu apguvi, pamatojoties uz izglītības iestādes iesniegumu, nosaka Pašvaldības dome ar lēmumu par Pašvaldības maksas pakalpojumu cenrāža apstiprināšanu. Līdzfinansējuma apmērs katru mācību gadu vai kalendārā gada sākumā var tikt pārskatīts.
2. Bērniem, kas izglītības iestādē apmeklē sagatavošanās grupu, maksu par nodarbību apmeklējumu nosaka Pašvaldības dome ar lēmumu par Pašvaldības maksas pakalpojumu cenrāža apstiprināšanu. Maksai par sagatavošanas grupas nodarbībām šo noteikumu 10. punktā minētos atvieglojumus nepiemēro.
3. Izglītojamajam, kurš vienā izglītības iestādē apgūst divas dažādas mākslas un mūzikas profesionālās ievirzes izglītības programmas, līdzfinansējumu aprēķina un atvieglojumus, ja tādi attiecināmi, piemēro par katru no tām atsevišķi.
4. Līdzfinansējuma apmērs tiek noteikts vienam mēnesim par visiem kalendārajiem mēnešiem, kuros izglītības iestāde īsteno attiecīgo izglītības programmu, bet ne vairāk par:
   1. desmit kalendārajiem mēnešiem gadā sporta profesionālās ievirzes izglītības programmās;
   2. deviņiem kalendārajiem mēnešiem gadā mākslas un mūzikas profesionālās ievirzes izglītības programmās.
5. Līdzfinansējuma atvieglojums 100 % apmērā tiek piemērots, ja izglītojamais ir sekmīgs, nav neattaisnotu kavējumu un:
   1. ir persona ar invaliditāti, bārenis vai bez vecāku gādības palicis bērns;
   2. ir no ģimenes, kurai piešķirts trūcīgas vai maznodrošinātas ģimenes statuss;
   3. ir no daudzbērnu ģimenes (ģimene, kurai izsniegta Latvijas goda ģimenes apliecība "3+ ģimenes karte");
   4. ir iekļauts Latvijas sporta veidu federāciju apstiprinātajā Latvijas izlases dalībnieku sarakstā.
6. Līdzfinansējuma atvieglojumus, izņemot šo noteikumu 10.4. punktā minētajos gadījumos, izglītības iestāde piešķir, pamatojoties uz vecāku iesniegumu. Izglītības iestāde ir tiesīga pieprasīt no vecāka papildus informāciju vai dokumentus par izglītojamā atbilstību līdzfinansējuma atvieglojumu saņemšanas nosacījumiem, ja tai nav iespējams šo informāciju iegūt pašai.
7. Līdzfinansējuma atvieglojumu piemēro no tā mēneša, kurā saņemts vecāka iesniegums vai izdots izglītības iestādes vadītāja rīkojums, ja izglītojamā vecāka iesniegums nav nepieciešams.
8. Izglītības iestāde informē vecākus vai pilngadīgu izglītojamo par lēmumiem līdzfinansējuma atvieglojumu piemērošanai, kā arī par to pārtraukšanu.
9. Līdzfinansējuma atvieglojumus piešķir par laika periodu, kamēr pastāv to piešķiršanas priekšnosacījumi.
10. Vecākam vai pilngadīgam izglītojamajam ir pienākums informēt izglītības iestādi, ja ir mainījušies apstākļi, kas bija par pamatu līdzfinansējuma atvieglojumu saņemšanai. Nepaziņošanas gadījumā vai, ja sniegta nepatiesa informācija atvieglojuma saņemšanai, izdevumi, kas radušies, var tikt piedzīti normatīvajos aktos noteiktajā kārtībā.
11. Ja izglītojamais ir nesekmīgs vai neattaisnoti neapmeklē nodarbības, ar izglītības iestādes direktora rīkojumu līdzfinansējuma atvieglojumus pārtrauc.
12. Pašvaldības dome var pieņemt lēmumu par līdzfinansējuma atcelšanu uz laiku, ja profesionālās ievirzes izglītības programmu īstenošana uz laiku tiek ierobežota ārēju apstākļu dēļ.

**III. Līdzfinansējuma samaksas kārtība**

1. Līdzfinansējumu vecāki vai pilngadīgs izglītojamais maksā bezskaidras naudas norēķinu veidā, pamatojoties uz Pašvaldības izdotu grāmatvedības attaisnojuma dokumentu – rēķinu.
2. Vecākam vai pilngadīgam izglītojamajam jāinformē izglītības iestāde, ja rēķins nav saņemts.
3. Rēķins par līdzfinansējumu tiek izrakstīts vienam mēnesim, tā apmaksas termiņš norādīts rēķinā. Vecākam ar iesniegumu izglītības iestādes vadītājam ir tiesības lūgt izrakstīt rēķinu vienam semestrim.
4. Līdzfinansējums tiek aprēķināts līdz brīdim, kad izglītojamais izstājas no izglītības iestādes (to apliecina izglītojamā vecāka iesniegums) vai izglītojamais ar izglītības iestādes Pedagoģiskās padomes lēmumu tiek atskaitīts no izglītības iestādes. Šajā punktā minētajos gadījumos avansā pārmaksātais līdzfinansējums tiek atmaksāts, pamatojoties uz vecāka iesniegumu, ja tas saņemts viena gada laikā no izglītojamā izstāšanās vai atskaitīšanas brīža.
5. Ja līdzfinansējums nav maksāts par pieciem mēnešiem, izglītības iestādei ir tiesības izglītojamo atskaitīt no izglītības iestādes. Ja parāda summa sasniedz trīs mēnešu līdzfinansējuma apmēru, izglītības iestāde brīdina vecāku vai pilngadīgu izglītojamo par parāda esamību un iespēju slēgt papildus vienošanos par līdzfinansējuma parāda nomaksu.
6. Situācijās, ja līdzfinansējums netiek maksāts un nav iespējams panākt vienošanos par tā samaksu, parāda piedziņa tiek risināta normatīvajos aktos noteiktajā kārtībā.
7. Šo noteikumu ievērošanas un līdzfinansējuma iemaksas izpildes kontroli organizē un nodrošina izglītības iestādes vadītājs sadarbībā ar Madonas novada Centrālās administrācijas Finanšu nodaļu.

**IV. Faktiskās rīcības vai lēmumu apstrīdēšanas kārtība**

1. Izglītības iestādes vadītāja lēmumu vai faktisko rīcību var apstrīdēt Madonas novada pašvaldības Administratīvo aktu strīdu komisijā. Iesniegums par lēmuma apstrīdēšanu iesniedzams Pašvaldības lietvedībā Saieta laukumā 1, Madonā, Madonas novadā, LV-4801, Administratīvā procesa likuma noteiktajā kārtībā.
2. Madonas novada pašvaldības Administratīvo aktu strīdu komisijas lēmumu var pārsūdzēt Administratīvajā rajona tiesā.

**V. Noslēguma jautājumi**

1. Ar šo noteikumu spēkā stāšanos atzīt par spēku zaudējušiem Madonas novada pašvaldības 2022. gada 30. novembra saistošos noteikumus Nr. 42 “Par līdzfinansējumu Madonas novada pašvaldības izglītības iestādēs, kas īsteno profesionālās ievirzes izglītības programmas” (ar grozījumiem, kas izdarīti ar Madonas novada pašvaldības 2024. gada 31. jūlija saistošajiem noteikumiem Nr. 15).